DXX respublikaning 6 viloyatida noqonuniy er sotish holatlariga chek qo`ydi

Toshkent shahrida yashovchi, 1978 y.t. shaxs muqaddam Turizm va sport vazirligida boshqarma boshlig`i o`rinbosari lavozimida ishlagan davrida o`zganing nomiga mas`uliyati cheklangan jamiyat tashkil etib, mazkur MChJga 2016 yil Toshkent viloyatining Bo`stonliq tumani hududidan 16 gektar er maydoni ajratilishiga muvaffaq bo`ladi. Bu haqda DXX matbuot xizmati xabar bermoqda. 
Ta`kidlash lozimki, ushbu er maydoni MChJga bog` barpo etish va obodonlashtirish sharti bilan 30 yil muddatga ijaraga berilgan bo`lsada, MChJ tomonidan amalda hech qanday ish bajarilmaydi.
Shu sababli tuman hokimligining sud idoralariga qilgan murojaatidan so`ng, joriy yilning iyun oyida 16 gektar er hokimlik zaxirasiga qaytariladi.
Lekin, shunga qaramasdan MChJning yuqorida qayd etilgan norasmiy rahbari o`zining 1965 y.t., muqaddam sudlangan jinoiy sherigi bilan birgalikda ushbu er maydonini tadbirkorlik bilan shug`ullanmoqchi bo`lgan xaridor nomiga rasmiylashtirib berish evaziga undan 5 mln AQSh dollari talab qilishadi.
DXXnng Toshkent viloyati bo`yicha boshqarmasi, viloyat prokuraturasi va ichki ishlar bosh boshqarmasi hamda iqtisodiy jinoyatlarga qarshi kurashish Departamentining hududiy boshqarmasi xodimlari tomonidan o`tkazilgan tezkor tadbirda firibgar kimsalar oldindan 200 ming AQSh dollarini olgan vaqtlarida ashyoviy dalillar bilan ushlandi.
 
Samarqand shahrida yashovchi, muqaddam sudlangan xususiy tadbirkor advokatlik faoliyati bilan shug`ullanuvchi qarindoshi bilan kelishgan holda Pastdarg`om tumanining “Do`stlik” massivi hududida issiqxona qurish uchun o`zining nomiga ajratilgan 1 gektar er maydonini hokimiyat idoralaridagi tanishlari orqali xaridor nomiga rasmiylashtirib berish evaziga undan 200 ming AQSh dollari talab qilishadi.
DXXning Samarqand viloyati bo`yicha boshqarmasi hamda viloyat IIB xodimlari tomonidan o`tkazilgan tezkor tadbirda ular so`ralgan puldan 190 ming dollarini olgan vaqtlarida ushlandi.
 
DXXning Farg`ona viloyati bo`yicha boshqarmasi xodimlarining Bosh prokuratura huzuridagi Departamentning hududiy boshqarmasi bilan hamkorlikda o`tkazgan tezkor tadbirida Rishton tumanida yashovchi, 1972 y.t. fuqaro 60 sotix er maydonini noqonuniy ravishda 100 ming AQSh dollariga sotayotgan vaqtida ashyoviy dalillar bilan qo`lga olindi.
Aniqlanishicha, mazkur er maydoni 2016 yil Rishton tumani hokimining qaroriga asosan fermer xo`jaliklaridan biriga bog`dorchilik tashkil etish uchun ajratib berilgan.
 
Surxondaryo viloyatidagi Bobotog` davlat o`rmon xo`jaligining mansabdor shaxslaridan biri ikki nafar xorijiy tadbirkorga mazkur xo`jalikning kovrak va pista etishtiriladigan 4 ming gektar er maydonini ijara asosida foydalanish uchun ajratib berish evaziga ulardan 40 ming AQSh dollari talab qilib, oldindan 20 ming dollarini olgan vaqtida DXX xodimlari tomonidan ushlandi.
Aniqlanishicha, mazkur mansabdor shaxs ushbu er maydonini ijaraga berish uchun zarur bo`ladigan hujjatlarni Respublika o`rmon xo`jaligi davlat qo`mitasidagi tanishlari orqali rasmiylashtirishni reja qilgan.
 
“Hududgazta`minot’’ aksiyadorlik jamiyatining Andijon shahar filiali sobiq mutaxassisi tadbirkorlik bilan shug`ullanmoqchi bo`lgan fuqaroga baliqchilik xo`jaligi tashkil etish uchun Andijon tumani hududidan 2,3 gektar er maydoni ajratilishiga yordam berish evaziga 20 ming AQSh dollari talab qiladi.
U so`ralgan puldan 18.600 AQSh dollarini olgan vaqtida DXXning Andijon viloyati bo`yicha boshqarmasi hamda Departamentning hududiy boshqarmasi xodimlari tomonidan ashyoviy dalillar bilan ushlandi.
Tergovga qadar tekshiruv harakatlari davomida u mazkur pul mablag`ini Davlat kadastrlari palatasining Andijon viloyati boshqarmasining sobiq mutaxassisiga berishi kerakligi ma`lum bo`ldi va tezkor tadbir davom ettirilib, u ham 18.600 AQSh dollarini olgan vaqtida ushlandi.
 
Buxoro tumanida yashovchi, 1976 y.t. fuqaro aldov yo`li bilan o`zganing ishonchiga kirib, unga tuman hokimligidagi tanishlari orqali 20 sotix er maydoni olib berishini aytadi va xizmati evaziga 8 ming AQSh dollari talab qiladi.
DXXning Buxoro viloyati boshqarmasi va Departamentning hududiy boshqarmasi xodimlari tomonidan o`tkazilgan tezkor tadbirda ushbu fuqaro so`ralgan pulni olgan vaqtida ashyoviy dalillar bilan ushlandi.
 
Hozirda mazkur shaxslarga nisbatan Jinoyat Kodeksining tegishli moddalari bilan jinoyat ishlari qo`zg`atilib, tergov harakatlari olib borilmoqda.